**פליקס חלפון** (נולד ב-7 באפריל 1972) הוא כדורגלן עבר ישראלי ששיחק בנבחרת ישראל ובמספר קבוצות בעמדת המגן הימני ומזוהה בעיקר עם הפועל תל אביב, בה היה קפטן. בשנת 2003 הורשע בפרשת הברחת סמים, וכיום עובד במחלקת הספורט של עיריית בת ים ואחראי על מחלקת הנוער של מכבי עירוני בת ים.

קריירה
------

חלפון גדל במחלקת הנוער של הפועל תל אביב ובשנת 1988 עלה לקבוצה הבוגרת. בעונתו הראשונה בקבוצה ירד עמה לליגה הארצית (הליגה השנייה דאז). חלפון המשיך לשחק בקבוצה ברציפות עד לשנת 1994, אז עבר לקבוצת עירוני ראשון לציון, בה שיחק במשך עונה אחת והפגין יכולת טובה שהובילה להבאתו להפועל חיפה על ידי המאמן אברהם גרנט. בעלי הקבוצה רובי שפירא השקיע כספים רבים באותה עונה, וחלפון הגיע יחד עם שחקנים בכירים נוספים, אך הקבוצה נכשלה במאמציה להתברג בצמרת. בתום עונה אחת בהפועל חיפה חזר לקבוצת האם שלו, הפועל תל אביב. בשנת 1997 מונה חלפון לקפטן הקבוצה, ומתוקף תפקידו הניף את גביע המדינה בשנת 1999, בו זכתה הקבוצה לאחר שניצחה במשחק הגמר את בית"ר ירושלים.

לקראת עונת 1999/2000 מונה דרור קשטן למאמן הפועל תל אביב, והחליט להחתים בעמדת המגן הימני את אילן בכר, ולשחרר את חלפון. בצעד מפתיע, לאור היריבות בין המועדונים, עבר חלפון למכבי תל אביב ושם שיחק במשך עונה אחת, בה כבש 3 שערים ובישל 3 שערים. בשנת 2000 עבר חלפון לבית"ר ירושלים וב-2001 שיחק משחק אחד במדי בית"ר באר שבע. בשנת 2002 עבר לבני יהודה, שם שיחק בעונת 2002/2003. בשנת 2003, מעט לאחר שהחל חלפון את העונה השנייה שלו בבני יהודה, הורשע בפרשת הברחת סמים שגרמה למאסרו למשך כשלוש שנים.

לאחר ששוחרר מהכלא, חזר לשחק כדורגל בשנת 2006 בקבוצת עירוני ראשון לציון מהליגה הארצית, ועלה עמה לליגה הלאומית. חלפון שיחק גם בקבוצת הוותיקים של הפועל תל אביב ובפברואר 2007 זכה עמה בליגת הוותיקים, לאחר ניצחון על מכבי חיפה בגמר. חלפון עצמו הניף את הגביע. בעונת 2007/2008 ירד עם עירוני ראשון לציון בחזרה לליגה הארצית ובעונה שלאחר מכן שיחק בעירוני בת ים בליגה הארצית. מספר חודשים לאחר סיום העונה, עבר חלפון לקבוצת הפועל כפר שלם מליגה א'.

לאחר יותר מחצי שנה שלא שיחק, בינואר 2010 חתם חלפון בקבוצת בית"ר יפו מליגה ג', ובליגה זו עבר לשחק בעמדת החלוץ. בדצמבר 2010 עבר לקבוצת הפועל קריית שלום, וחודש לאחר מכן עבר להפועל נווה גולן. בעונת 2011/2012 שיחק חלפון בקבוצת הפועל מורשה רמת השרון, במדיה כבש 34 שערים ועמה עלה לליגה ב'.

לקראת עונת 2012/2013, החל חלפון לשמש כמנג'ר-שחקן בקבוצת הפועל בת ים מליגה ג', שהוקמה מחדש באותה שנה. בעונתו הראשונה בקבוצה כבש 47 שערים, והוביל אותה להעפלה לליגה ב'.

ב-3 בדצמבר 2013 מונה חלפון למאמן קבוצת הנוער של הפועל רמת השרון, במקביל להמשך פעילותו כשחקן בהפועל בת ים. בעונת 2013/2014 כבש ארבעה שערים בליגה ב', ובסופה ירדה הפועל בת ים בחזרה לליגה ג'.

בספטמבר 2014 הושאל חלפון להפועל נווה גולן מליגה ג'. בדצמבר 2014 הושאל לאליצור יפו תל אביב מאותה הליגה, ולאחר ארבעה משחקים בקבוצה חזר להפועל בת ים, במדיה שיחק גם בעונת 2015/2016.

באוקטובר 2016 חתם בעירוני לוד מליגה ג', במדיה ערך הופעה אחת, ובדצמבר 2016 חזר להפועל בת ים, במדיה שיחק עד תום העונה ופרש ממשחק פעיל בגיל 45.

במקביל להמשך פעילותו ככדורגלן, שימש חלפון לתקופה קצרה כסוכן שחקנים, וכיום עובד במחלקת הספורט של עיריית בת ים ואחראי על מחלקת הנוער של הפועל בת ים.

### נבחרת ישראל

חלפון ערך את הופעת הבכורה שלו בנבחרת ישראל ב-2 בדצמבר 1992, במשחק מול נבחרת בולגריה במסגרת מוקדמות מונדיאל 1994. חלפון שיחק עם הנבחרת גם במוקדמות יורו 1996 ובמוקדמות מונדיאל 1998 ובסך הכל רשם 38 הופעות במדים הלאומיים. ב-18 במרץ 1998 ערך את הופעתו האחרונה במדי הנבחרת, במשחק ידידות מול נבחרת רומניה.

הסתבכויות ופלילים
-----------------

חלפון הסתבך כמה וכמה פעמים במספר פרשות:

* **פרשת הסמים**: באוגוסט 2003 נעצר חלפון בחשד של הברחת 5 ק"ג של סמים מסוג קוקאין מוונצואלה על ידי בלדר בשם אורי אביטל, שהיה גם שותפו לעסקים בעבר. במסגרת עסקת טיעון, נגזר על חלפון עונש מאסר של 4.5 שנים. ממאסרו נוכה שליש בשל התנהגות טובה, והוא השתחרר ב-8 ביוני 2006 מכלא מעשיהו.
* **זיוף צ'קים ומסמכים** – בינואר 2009 הורשע חלפון, שוב במסגרת עסקת טיעון, בעבירות של זיוף ומרמה ונגזרו עליו שלושה חודשי עבודות שירות. חלפון הודה שבשנת 2002 זייף המחאות של הנהלת בתי המשפט ובשנת 2003 קיבל אשראי, תוך כדי שימוש במסמכים מזויפים.
* **הנערה השוודית**: ב-17 בינואר 2008, לאחר שפורסם ספרו של שאול אייזנברג "סדום ועמורה 2" שבו נחשף כי לאחר משחק בין נבחרת ישראל לבין נבחרת שוודיה, שחקן נבחרת ישראל קיים יחסי מין עם נערת ליווי מקומית, הודה חלפון שמדובר בו.
* **תקיפה מינית**: ב-26 במאי 2009 נעצר חלפון בחולון בחשד שהטריד מינית בחורה במכונית.
* **תקרית הירי**: ב-31 ביולי 2009 נפצע חלפון באורח קשה לאחר שנורה בבטנו וברגלו בסמוך למועדון בדרום תל אביב. התוקף הורשע, ובמרץ 2010 נגזר דינו לשלוש שנות מאסר.

בשנת 2014 השתתף חלפון בתוכנית המתנחל עם חנוך דאום.

בשנת 2018 השתתף חלפון בפרק של הסדרה "סליחה על השאלה" שעסק באסירים משוחררים.

תארים
-----

הפועל תל אביב
* גביע המדינה: 1998/1999

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **פליקס חלפון** |

* פרופיל, באתר ההתאחדות לכדורגל בישראל
* פרופיל, באתר Transfermarkt

הערות שוליים
------------

1. ↑  אסי ממן, הפועל בת ים קמה לתחייה, חלפון: התנאים נפלאים, באתר ONE, ‏ 11 באוגוסט 2012
2. ↑  אבי נעים, החיים החדשים של כדורגלן העבר פליקס חלפון, באתר ynet, ‏21 באוגוסט 2012
3. ↑  אלי סניור ומשה גוזגל, המשטרה: "חלפון עמד מאחורי יבוא הסמים", באתר ynet, 22 באוגוסט 2003
4. ↑  משה גוזגל, ביהמ"ש גזר על פליקס חלפון 4.5 שנות מאסר, באתר ynet, 19 בפברואר 2004
5. ↑  רענן בן צור, פליקס חלפון יצא מהכלא, באתר ynet, 8 ביוני 2006
6. ↑  מיכל שפירא, 3 חודשי עבודות שירות וקנס כספי לפליקס חלפון, באתר nrg‏, 25 בינואר 2009
7. ↑  כתבי "ידיעות אחרונות", משחקים אסורים, באתר ynet, 17 בינואר 2008
8. ↑  אבי אשכנזי ונתיב נחמני, פליקס חלפון נעצר בחשד לתקיפת צעירה, באתר nrg‏, 26 במאי 2009
9. ↑  אבי כהן, פליקס חלפון נפצע קשה מירי מחוץ למועדון בת"א, באתר ynet, 31 ביולי 2009
10. ↑  ורד לוביץ', כ-3 שנות מאסר ליורה בכדורגלן פליקס חלפון, באתר ynet, 25 במרץ 2010
11. ↑  סליחה על השאלה | אסירים משוחררים, באתר ערוץ כאן 11 יוטיוב, ‏7 בנובמבר 2018